VIDEO Un voluntar român s-a mutat la Kiev să îi ajute pe ucraineni și le arată românilor realitățile războiului pe TikTok, deși se află în scaun cu rotile: "Nu am căutat să fiu faimos. Am vrut să arăt imaginile crude, neprocesate" – TVR Info
Alex Craiu, un voluntar român care s-a mutat la Kiev, îi ajută pe ucraineni și le arată românilor cum arată realitatea războiului de zi cu zi, prin intermediul rețelei de socializare TikTok, relatează TVR Info.
El reușește să facă toate aceste lucruri în ciuda faptului că are o problemă de mobilitate. Anton Gerashchenko, un consilier al ministrului ucrainean de Interne, i-a mulțumit voluntarului român pentru ajutorul acordat ucrainenilor. Iată povestea lui Alex Craiu, în exclusivitate, într-un reportaj realizat la Kiev de jurnaliștii TVR.
Alex Craiu are 26 de ani și este din Turda. Poate lucra de oriunde din lume pentru că jobul lui se desfășoară online, dar a ales să se mute la Kiev, chiar dacă este capitala unei țări aflate în război și este periculos să locuiești aici.
- Videoclipul poate fi urmărit aici.
Alex Craiu: În primul rând m-am gândit, sunt foarte mulţi oameni care au rămas, da sunt foarte mulţi oameni care au plecat, dar sunt foarte mulţi oameni care s-au şi întors. Şi mi-am dat seama că aşa cum pot să locuiască oamenii aştia aici pot să locuiesc şi eu şi s-ar putea să pot să şi ajut.
Alex le arată românilor ororile războiului din țara vecină pe o rețea de socializare.
Alex Craiu: Nu am căutat să fiu faimos. Am vrut să arăt nişte imagini mai crude într-un fel, neprocesate (…) Pe 7 februarie a fost lovit acest bloc, mulţi oameni şi-au pierdut bunuri. Blocul ăsta e la câţiva kilometri distanţă de unde locuiesc eu, deseori văd drone, văd rachete, explozii care se întâmplă.
Liuba ne povesteşte cu lacrimi în ochi despre dimineaţa în care casa ei a fost distrusă. Și alții au rămas pe drumuri.
Liuba: Este crunt! Mulţi copii mici erau cu mamele lor, dormeau, era devreme, au sărit în prosoape, care cu ce era, în pijamale, furouri. Au fugit cu copiii! Îmi este foarte milă de toţi. Să ne ajute ţările occidentale! Cât pot Putin şi Rusia să verse sângele oamenilor şi al copiilor ?
De câte ori are timp liber, Alex Craiu face voluntariat. Îi ajută pe ucraineni să pregătească echipamente de camuflaj sau să trimită pâine pentru soldații de pe front.
Alex Craiu: Plasele astea se cos fie pe hainele soldaţilor, fie pe tancuri, se pun pe maşini, pe vehiculele militare care trebuie camuflate, şi nu există proces de automatizare al acestor plase şi de asta trebuie făcute de mână.
Irina, voluntară, centru de voluntariat Kiev: Această pelerină este foarte uşoară, doar 1,5 kg, aceasta este pentru iarnă, cealaltă este pentru vară. Fetele şi băieţii noştri au nevoie de ele şi noi trebuie să le facem.
"Acum lucrăm la o plasă numită Kikimora și lucrăm de dragul victoriei, pentru victorie, pentru a ajuta forțele armate ale Ucrainei'
Efortul lui Alex Craiu nu a trecut neobservat. Anton Geraschenko, un oficial ucrainean prezent pe rețelele sociale, i-a mulțumit voluntarului român. În ucraineană, pentru că Alex Craiu a învățat și limba noilor săi prieteni.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank